Гуапагъэр къебэкIырт
КъызыхэкIа лъэпкъым, къэзылъхуахэм яхуэфащэу, я пщIэр, я нэмысыр яIыгъыжу, гущIэгъулыуэ икIи къызэрыгуэкIыу дунейм тета цIыхур бэм ящыгъупщэркъым, абыхэм я фэеплъыр дапщэщи яфIэлъапIэщ. Апхуэдэхэм ящыщщ иджыблагъэ тIэщIэкIа Ибрэхьим Юрэ Мухьэмэд и къуэр. Илъэс хыщIрэ тIурэ иримыкъущ абы къигъэщIар, ауэ, а мащIэри Iуэху нэхухэм хуигъэпсащ, и акъыл жаныр, и гупсысэ узыншэхэр фIым хуигъэлэжьащ.
Ибрэхьим Юрэ Советскэ (иджы Къэщкъэтау) поселкэм 1955 гъэм дыгъэгъазэм и 12-м къыщалъхуащ. Псыгуэнсу къуажэм курыт школыр къыщиуха нэужь, 1974 гъэм Къэбэрдей-Балъкъэр къэрал университетым и мэкъумэш факультетым ветеринариемкIэ и къудамэм щеджащ. ЩIэныгъэ нэхъыщхьэ зэзыгъэгъуэта IэщIагъэлI щIалэр, псыгуэнсудэсхэм я лъэIукIэ, Iэщ дохутыр нэхъыжьу я колхозым яшэж. Хозяйствэр гугъуехь инхэм хэтт: Iэщ гъэхъуныр хэкIуэдэжыным нэсат, бруцеллёзымрэ жьэн узымрэ былымыр зэщIащтат. И зэфIэкIыр ирихьэлIэри, зэман кIэщIым къриубыдэу узхэр игъэкIуэдащ, карантиныр Iуригъэхыжри, хъушэр зэтригъэувэжащ.
1981 гъэм Ибрэхьим Юрэ Аруан щIыналъэ хозяйствэ зэхуаку зэгухьэныгъэм Iэщ дохутыр нэхъыжьу ягъакIуэ. Абы и жэрдэмкIэ, районым и колхозхэр жэмхэр IэрыщIу псэф зэращI IэмалыщIэм хуокIуэ. Iэщ зехьэкIэр егъэфIэкIуэным, хъубжэхэм зегъэужьыным ар сэбэпышхуэ хуохъу. КъыкIэлъыкIуэ илъэсым псэущхьэхэм къеуалIэ узхэр гъэкIуэдынымкIэ Аруан станцым и Iэщ дохутыр нэхъыщхьэщ. Абыи зэфIэкI къыщигъэлъэгъуащ: зи Iуэхур мыщIагъуэ IэнатIэхэм я былымыр бруцеллезымрэ жьэн узымрэ ящыхъумэным теухуауэ зэуIуу иригъэкIуэкIа профилактикэ лэжьыгъэхэм я фIыгъэкIэ, районым и хозяйствэхэм карантиныр щхьэщахыжащ.
1983 гъэм Аруан щIыналъэм ветеринариемкIэ и лабораторэм и унафэщI хъуа нэужьи, и зэфIэкI еблэжакъым, губзыгъэу икIи IэкIуэлъакIуэу лэжьыгъэр иунэтIащ. Уз зэрыцIалэхэр, нэгъуэщI узыфэхэр псэущхьэхэм къемыуэлIэн щхьэкIэ, диагностикэ къэхутэныгъэхэр и пIалъэм иригъэкIуэкIащ, былым сымаджэхэм и чэзум еIэзащ.
Псыгуэнсудэсхэм я лъэIукIэ, 1986 гъэм Гъуэгунокъуэм и цIэр зезыхьэ колхозым Iэщ дохутыр нэхъыщхьэу игъэзэжри, хъушэр зэтегъэувэжыным къаруушхуэ ирихьэлIащ. 1994 гъэм къуажэ администрацэм и Iэтащхьэу хаха нэужьи, лэжьыгъэ щхьэпэ куэд зэфIигъэкIащ. Къапщтэмэ, абы и унафэм щIэту, унагъуэ минрэ щиблым, школищым, сабий гъэсапIэм, амбулаторэм газыр, къуажэм и хьэблэщIэм уэздыгъэмрэ псымрэ хуашащ, гъуэгухэм асфальт тралъхьащ.
1997 гъэм Ибрэхьим Юрэ КъБР-м и Парламентым РеспубликэмкIэ и Советым и етIуанэ зэхуэсыгъуэм и депутату хахащ, мэкъумэш политикэмкIэ, экологиемрэ щIыуэпсыр къэгъэсэбэпынымкIэ комитетым хэтащ.
2001 гъэм и кандидат диссертацэр Ставрополь къалэм щыпхигъэкIащ. 2004 гъэм Къэбэрдей-Балъкъэрым ветеринариемкIэ и лабораторэм и унафэщIу ягъэув, илъэсиплI докIри, псэущхьэ, джэдкъаз узыфэхэр диагностикэ щIынымрэ мэкъумэшхэкIхэм елэжьынымкIэ «Къэбэрдей-Балъкъэрым и ветеринар-эксперт лабораторэ» ГКУ-м и тхьэмадэм и къуэдзэу ягъакIуэ. А къалэныр щрихьэкIа зэманым псэущхьэхэмрэ джэдкъазхэмрэ зэреIэзэ, профилактикэ зэращI IэмалыщIэхэр къегупсыс икIи къагъэсэбэпу щIадзэ. ИужькIэ, дунейм ехыжыху, ветеринар медицинэмрэ ерыскъы шынагъуэншагъэмкIэ республикэ лабораторэм и унафэщIым и къуэдзэу лэжьащ, илъэс зыбжанэкIэ Къэбэрдей-Балъкъэр къэрал мэкъумэш университетым ветеринар медицинэмрэ биотехнологиемкIэ и факультетым и ГАК-м и тхьэмадэу щытащ.
И IэнатIэри щIэныгъэ Iэхури жыджэру зэдихьырт. IэщIэвыщIэмрэ Iэщышхуэхэмрэ къапкърыкI стрептококкхэр зыхуэдэр Къэбэрдей-Балъкъэрым япэу щызыджар Ибрэхьим Юрэщ. Шыныр къызыхэкI, щIэжьейхэмрэ жэмхэмрэ зыгъэсымаджэ узыфэхэр къэзыгъэхъей бактериехэр зэрызэкIуалIэ щIыкIэр игъэбелджылащ, псэущхьэхэм япкърыт инфекцэ зэщымыщхэм зэрапэщIэтыпхъэ В, С, Д биоорганикэ вещество гупхэр вакцинэ зэуIухэм хэгъэхьэн зэрыхуейр тхылъкIи IуэхукIи игъэнэIуащ, нэгъуэщI хущхъуэхэкIхэри игъэунэхури, я гъэхьэзырыкIэр зэщхьэщыхауэ зэкIэлъихьащ.
«ЦIыхум и уасэр и лэжьыгъэрщ» зыхужаIэ гуащIафIэхэм ящыщт, гуакIуагъэр къебэкIырт, жэуаплыныгъэшхуэ зыхэлъ IэщIагъэлIт, унафэщI гумызагъэт. ФIымрэ дахагъэмрэ хуэпабгъэ зэпытти, гушхуауэ дунейм тетт. КъигъэщIа мащIэм дыщегупсыскIэ ди гум къокI: «Ярэби, гъащIэшхуэ зэримыIэнур и псэм ищIэу арауэ пIэрэт, нэхъыбэжым хунэсыну щIыхуэпIащIэр?» — жытIэу.
ПщIэ лей къимылъыхъуэу, и цIэфI жригъэIэу бэм яхэта Ибрэхьим Юрэ Мухьэмэд и къуэр мазэ кIуам и 28-м дунейм ехыжащ. Пщэдей, фокIадэм и 24-м, махуэ плIыщI ирокъу Iэмал зимыIэ ухыгъэм дызэреувалIэрэ. Нобэ ар дигу къыдогъэкIыжри, цIыхугъэ лъагэр зи щапхъэу лэжьа псэуа ди къуэшым, ди дэлъхум, ди ныбжьэгъу пэжым хуэгъэза гупсысэхэр нэхъри къызэщIэроуэ икIи и фэеплъыр нэхъ лъапIэ тщещI.
ГъащIэр чэзущ, Iыхьэмыгуэшщ, псэ зритам уахътыи иIэщ. Куэд къимыгъащIэу лэжьыгъэшхуэ къезыхьэлIа Ибрэхьим Юрэ и дэтхэнэ махуэри IуэхуфIкIэ гъэнщIауэ щытащи, здэкIуам увыIэпIэ дахэ щигъуэтыну Тхьэм жиIэ.
И Iыхьлыхэр, и благъэхэр, и ныбжьэгъуу, и лэжьэгъуу щытахэр.
